I 2012 blev der foretaget næsten 295 millioner rejser med bus, tog eller metro i hovedstadsområdet. Men selv om kun 30 procent af rejserne havde slutmål i Indre By, skiftede en meget stor del af alle de rejsende på Københavns Hovedbanegård og Nørreport.

Det store pres på Hovedbanegården er ikke rationelt, fastslår en ny analyse, som transportminister Pia Olsen Dyhr (SF) mandag sendte videre til Folketingets transportudvalg.

Læs også: Københavns Hovedbanegård går mod en fremtid som flaskehals

I stedet anbefaler analysen at udvikle et nyt togsystem, hvor der kører tog mellem Roskilde og Københavns Lufthavn i Kastrup samt anlæg af flere strategiske knudepunkter med højfrekvens-forbindelser, og hvor regional- og fjerntogene skal stoppe.

Transportministeriets eget kort over tognettet omkring hovedstaden med den nye forbindelse mellem Roskilde og lufthavnen. Illustration: Transportministeriet

Sådanne knudepunkter har både Ny Ellebjerg og Glostrup på grund af deres placering potentiale til at blive, vurderer analysen, der kalder sig selv en screening og altså ikke er et bud på beslutningstagerniveau.

De nye knudepunkter og ny forbindelse fra Roskilde til lufthavnen kan spare 1,8 millioner timers rejsetid årligt og oven i købet give plads til en vækst på en halv millioner kollektive ture om året. For belastningen af Nørreport og København H fører det til henholdsvis 7 og 13 procent færre påstigninger.

Til gengæld koster det næsten 1 milliard kroner i anlæg på Nye Ellebjerg, Glostrup og Ørestad stationer at etablere det nye togsystem.

Ikke desto mindre er det, ifølge analysen, en samfundsøkonomisk sund investering med et afkast på 17,7 procent og en nettonutidsværdi på 5,2 milliarder kroner. Det skyldes primært den store tidsgevinst i form af sparet rejsetid.

Flyover er allerede hjemme

»Udviklingen af knudepunkter er et vigtigt skridt for at skabe større sammenhæng i hovedstadsområdets kollektive trafik og sikre, at vi får mest muligt ud af disse års store investeringer i jernbane, metro og letbaner,« påpeger Pia Olsen Dyhr.

»Med Ny Ellebjerg og Glostrup som nye trafikknudepunkter vil mange kunne spare tid på deres daglige rejse, og vi vil få en større robusthed i trafiksystemet med flere alternative rejsemuligheder, hvis der sker nedbrud på én strækning. Derudover aflastes de store knudepunkter på København H og Nørreport,« tilføjer ministeren.

I korte træk skal der etableres nye perroner og elevatorer samt en flyover, dvs. en niveaufri krydsning på Ny Ellebjerg, så tog mellem lufthavnen og Vigerslev kan krydse den nye København-Ringsted-bane. Desuden skal perronanlæg på Glostrup og Ørestad stationer udbygges. Samlet pris: 950 millioner kroner.

Med aftalen om Togfonden DK er der imidlertid allerede afsat 512 millioner kroner til flyover- og perronanlæg på Ny Ellebjerg Station. Til gengæld omfatter regnestykket ikke den halve milliard kroner til at udvide kapaciteten på lufthavnsstationen i Kastrup, som også er nødvendig for at få projektet til at hænge sammen.

Hvor Transportministeriets mål tidligere var at afgrene metrocityringen til Ny Ellebjerg for at tiltrække passager, er budskabet nu, det projekt nok ikke står mål med dets høje pris. Heller ikke en letbane fra Ny Ellebjerg til Glostrup og fra Nørrebro til Gladsaxe/Husum vil flytte vægten fra hovedbanegården til Glostrup og Ny Ellebjerg som knudepunkter.